CELEX: C2007/117/34
Language: da
Date: 2007-05-26 00:00:00
Title: Sag C-199/07: Sag anlagt den 12. april 2007 — Kommissionen for De Europæiske Fællesskaber mod Den Hellenske Republik

26.5.2007   
            
            
               DA
            
            
               Den Europæiske Unions Tidende
            
            
               C 117/20
            
         Sag anlagt den 12. april 2007 — Kommissionen for De Europæiske Fællesskaber mod Den Hellenske Republik
   (Sag C-199/07)
   (2007/C 117/34)
   Processprog: græsk
   Parter
   
      Sagsøger: Kommissionen for De Europæiske Fællesskaber (ved M. Patakià og D. Kukovec)
   
      Sagsøgt: Den Hellenske Republik
   Sagsøgerens påstande
   
               —
            
            
               Det fastslås, at Den Hellenske Republik ved faktisk at indføre et yderligere automatisk udelukkelseskriterium end dem, der udtrykkeligt er fastsat i artikel 31, nr. 2, i Rådets direktiv 93/38/EØF af 14. juni 1993 om »samordning af fremgangsmåderne ved tilbudsgivning inden for vand- og energiforsyning samt transport og telekommunikation« (1), har diskrimineret udenlandske rådgivningskontorer, og ved ikke i det omstridte udbud at have udsondret de kvalitative kriterier fra tildelingskriterierne, har tilsidesat forpligtelser, som følger af fællesskabsbestemmelserne om offentlige udbud navnlig artikel 4, nr. 2, artikel 31, nr. 1 og 2, og artikel 34, nr. 1, litra a), i direktiv 93/38/EØF som fortolket af EF-Domstolen, samt princippet om gensidig anerkendelse af de formelle kvalifikationer, som ligger til grund for fællesskabsbestemmelserne vedrørende offentlige udbud, samt traktatens artikel 12 og 49.
            
         
               —
            
            
               Den Hellenske Republik tilpligtes at betale sagens omkostninger.
            
         Søgsmålsgrunde og væsentligste argumenter
   Kommissionen har modtaget en klage vedrørende tilsidesættelser i forbindelse med udbuddet, udskrevet af selskabet ERGA OSE ΑE i 2003 med titlen »Undersøgelser vedrørende oprettelsen af elektromekaniske installationer og anlæg i den første fase i opførelsen af en gruppe jernbanestationer på sletten »Thrias««.
   Kommissionen har under henvisning til Domstolens praksis anført, at bestemmelsen om deltagelsen af rådgivningskontorer i udbuddet, hvori disses klassificering fastsættes i henhold til den græske ordning i grupper, altså i grupperne »opfordret til at indgive bud«, reelt medfører et andet udelukkelseskriterium end dem, der udtrykkeligt er fastsat i artikel 31, nr. 2 i direktiv 93/38/EØF og derfor som sådan udgør en diskrimination over for de udenlandske rådgivningskontorer i strid med artikel 4, nr. 2, i direktiv 93/38/EØF.
   Kommissionen har desuden anført, at nævnte bestemmelse i udbudsbekendtgørelsen, er i strid med princippet om gensidig anerkendelse af diplomer, eksamensbeviser eller andre formelle kvalifikationer samt med artikel 12 og 49 EF.
   Kommissionen har herudover anført, at den omstridte udbudsbekendtgørelse ikke indeholder en sondring mellem udvælgelsesfaserne og tildelingsfaserne og sammenblander udvælgelseskriterierne med tildelingskriterierne i strid med artikel 31 og 34 i direktiv 93/38/EØF.
   Kommissionen har endelig anført, at den afskaffelse, som de græske myndigheder har henvist til, af en tidligere lov, ikke ophævede den foreholdte tilsidesættelse, for så vidt som denne vedrører en fejlagtig anvendelse af materielle fællesskabsretlige bestemmelser fra de græske myndigheders side, og ikke en mangelfuld gennemførelse i den græske retsorden.
   Kommissionen har følgelig anført, at Den Hellenske Republik har tilsidesat de forpligtelser, som påhviler den i henhold til artikel 4, nr. 2, artikel 31, nr. 1 og 2, og artikel 34, nr. 1, litra a), i direktiv 93/38/EØF, samt princippet om gensidig anerkendelse af offentlige kvalifikationer og artikel 12 og 49.
   
      (1)  EFT L 199 af 9.8.1993, s. 84.